Casimirus Funk
Casimirus Funk Res apud Vicidata repertae: Nativitas: 23 Februarii 1884; Varsovia Obitus: 20 Novembris 1967; Albania Patria: Polonia Casimirus Funk (natus Kazimierz Funk Varsoviae 23 Februarii 1884; mortuus Albaniae die 19 Novembris 1967, Anglice Casimir Funk appellatus) fuit biochemicus Polonus. Inter primos habetur qui notionem vitaminorum excogitaverint. Ipse nomen Anglicum vitamines primus anno 1912 dedit. Filius dermatologi, in urbe nativa educatus est, sed annum aetatis quindecimum agens de pathologia et physiologia inquirere incepit. Helvetiam anno fere 1900 petens, primum Genavae iuxta Robertum Hippolytum Chodat(fr) scholae Genevensis professorem, deinde tres annos in universitate Bernensi studuit, Stanislai Kostanecki discipulus. Ibi anno 1904 doctoratum accepit. Statim Lutetiam profectus apud Institutum Pasteuranum iuxta Gabrielem Bertrand laborare coepit, sed post duos annos Berolinum migravit ubi cum Aemilio Fischer et Aemilio Abderhalden analyses aminoacidorum perfecit. Londinii in Instituto Medicinae Praeventivae Listeriano(en) ab anno 1910 causam curamque beriberi in hominibus et morbi persimilis polyneuritidis in columbis investigabat: e quo opere vitamina reperire coepit primusque Anglice vitamine -s nominavit. Quas excogitationes Theodisce plenius anno 1914 divulgaverit.